Un băiat în vârstă de opt ani din Şimleu Silvaniei a fost supus de către mătuşa sa, vreme de mai multe luni, la pedepse inumane şi de o cruzime ieşită din comun, aceasta determinându-l, atât pe el, cât pe şi sora sa, în vârstă de 14 ani, să efectueze activităţi cu caracter sexual, potrivit unui comunicat de presă dat publicităţii miercuri, de Direcţia de Investigare a Infracţiunilor de Criminalitate Organizată şi Terorism (DIICOT) Biroul Teritorial Sălaj.

Foto: Shutterstock



Procurorii DIICOT au dispus, marţi, reţinerea pentru o perioadă de 24 de ore a femeii în vârstă de 48 de ani, pentru săvârşirea infracţiunilor de rele tratamente aplicate minorului, agresiune sexuală şi participaţie improprie la infracţiunea de pornografie infantilă.



Potrivit sursei citate, în perioada ianuarie 2017- iulie 2018, cei doi minori, în vârstă de 8 ani şi respectiv 14 ani, au fost încredinţaţi în plasament, de către Comisia Pentru Protecţia Copilului, mătuşii materne, pe considerentul că mama acestora are probleme de sănătate şi nu se poate ocupa de minori întrucât necesită o serie de investigaţii medicale şi intervenţii chirurgicale. În luna iulie, un tânăr în vârstă de 19 ani a sesizat Direcţia Generală de Asistenţă Socială şi Protecţia Copilului (DGASPC) Sălaj că cei doi fraţi sunt supuşi la rele tratamente de mătuşa lor, prezentând mai multe imagini în acest sens.



"Din cercetările efectuate în cauză a rezultat faptul că în perioada ianuarie 2017- iulie 2018, inculpata l-a supus pe minorul în vârstă de 8 ani, în repetate rânduri, la pedepse inumane şi de o cruzime ieşită din comun, în măsură să pună în primejdie gravă dezvoltarea fizică, intelectuală şi morală a acestuia. Punerea în primejdie gravă a dezvoltării fizice, intelectuale şi morale a minorului se desprinde atât din natura pedepselor aplicate menite să înjosească şi să umilească minorul, cât mai ales din durata acestor pedepse şi modul lor de executare pe perioade foarte lungi de timp - o noapte întreagă. Astfel, inculpata îl obliga pe minor să stea în genunchi, legându-l la gură cu un fular, îmbrăcat în haine de iarnă, cu mâinile întinse şi cu o bâtă pe acestea, forţând-ul să stea în această poziţie timp de aproximativ 20 de ore, lângă o sobă, fără a mânca sau a bea apă", se arată în comunicatul menţionat de Agerpres.



De asemenea, în aceeaşi perioadă infracţională, inculpata, împreună cu tânărul de 19 ani, l-au determinat pe minor, prin ameninţarea cu cuţitul, să efectueze activităţi cu caracter sexual, în prezenţa acestora şi a surorii minorului, pe care au determinat-o să filmeze aceste scene. Astfel, ei au înlesnit filmarea acestuia, producând, deţinând şi stocând material pornografic, pe care l-au distribuit ulterior şi altor persoane, a precizat sursa citată.



Cu ocazia percheziţiilor domiciliare efectuate de procurori pe raza oraşului Şimleu Silvaniei, la locuinţele inculpatei, au fost ridicate în vederea cercetărilor un hard-disk, trei telefoane mobile, un cuţit şi o bâtă, precum şi mai multe obiecte de îmbrăcăminte şi încălţăminte folosite în activitatea infracţională, a mai menţionat sursa citată.



În cursul zilei de miercuri, inculpata urmează să fie prezentată Tribunalului Sălaj cu propunere de arestare preventivă pentru o perioadă de 30 de zile.



Acţiunea a fost efectuată împreună cu ofiţeri de poliţie din cadrul Serviciului de Combatere a Criminalităţii Organizate Sălaj.